 NA RICHARD MAOSI MSONGAMANO mkubwa wa magari unaendelea kushuhudiwa katika barabara ya Nairobi-Nakuru, Wakenya wakielekea mashambani almaarufu ‘ushago’ kusherehekea sikukuu ya Krismasi na kuukaribisha Mwaka Mpya wakiwa na jamaa zao. Mnamo Ijumaa, barabara za kuingia na kutoka jijini pia zimefungika hasa maeneo ya Kimende, Kijabe na Flyover. Aidha nauli zimepanda baadhi ya walionuia kusafiri wakilazimika kusalia jijini kuendelea na shughuli zao. Bw David Omungala ambaye ni mkazi wa Freehold Nakuru, anasema nauli baina ya Nakuru hadi Luanda ni Sh2,000 ila tatizo ni uhaba wa magari. “Wasafiri wengi wanatatizika maana inabidi wakae steji hadi saa 10 usiku wakisubiri magari ya usafiri wa umma,” amesema Bw Omungala. Hata hivyo kwa sababu yeye ni mwendeshaji pikipiki, ameamua mwaka huu atasafiri mashambani kwa kutumia pikipiki yake, takriban mwendo wa zaidi ya kilomita 250. Bw Omungala anasema mwaka huu hakutarajia kwamba wasafiri watakuwa wengi ikizingatiwa kuwa gharama ya maisha imewabana wananchi. Taifa Leo pia ilizuru baadhi ya steji katikati mwa jiji la Nairobi ambapo nauli kati ya Nairobi na Kisumu ilikuwa si chini ya Sh2,500. Katika kituo cha magari ya uchukuzi wa umma cha Odeon, madereva wa magari ya kibinafsi wanatoza hadi Sh3,000, na hali itaendelea kuwa mbaya endapo wasafiri watazidi kuongezeka. Ifahamike kwamba Waziri wa Uchukuzi Kipchumba Murkomen alionya mtindo huo wa wenye magari ya kibinafsi kutumia kipindi cha shamrashamra kusafirisha abiria, akitishia kwamba serikali itawachukulia hatua kali kisheria. Katika Kituo cha Prestige Shuttle, nauli kati Nairobi na Nakuru ni Sh1,000 kinyume na nauli ya awali ya Sh600. Kwa sababu ya matatu kuwa chache magari ya kibinafsi yanatoza wasafiri Sh2,500 kati ya Nairobi na Eldoret, hii pia ikiwa na hatari zake kwa mujibu wa waziri. Hili linajiri siku chache tu baada ya vyuo na taasisi kufungwa wakati mmoja na sikukuu za mwisho wa mwaka. Magari mengi yalikuwa yamekodishwa kwa ajili ya sherehe za mahafala, Chuo Kikuu Cha Moi kikiwa ni cha punde zaidi kuendesha zoezi la kufuzu kwa mahafala mnamo Alhamisi, Desemba 21, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  